Gabriela Firea a declarat, joi, 21 martie, la ședința PSD privind validarea listelor pentru alegerile europarlamentare că Marcel Ciolacu i-a comunicat că nu va fi ea candidatul la Primăria Capitalei, argumentându-i că un candidat comun ar fi strâns mai multe voturi din ambele bazine electorale, PSD și PNL.
Întrebată ce i-a spus Marcel Ciolacu atunci când i-a comunicat că nu va fi candidatul PSD la Primăria București, Gabriela Firea a răspuns:
"Că în coaliție s-a pus problema unui candidat comun care să aibă posibilitatea să obțină mai multe voturi din ambele bazine PSD și PNL și că este o decizie luată, asumată și că se așteaptă la o reacție colegială, cum a și fost".
Gabriela Firea a mai spus că propunerea PSD-PNL la Capitală, Cătălin Cîrstoiu, nu este un candidat de sacrificiu și este încrezătoare că va câștiga.
"Consider că avem un candidat care are calități și că va fi ales. Nu este de sacrificiu. Cu o alianță politică atât de puternică in București, cu sprijinul nostru, nu cred că se pune problema să nu câștige", a mai spus șefa PSD București.